EXPUNERE DE MOTIVE

1. CONTEXTUL PROPUNERII

Pe baza directivelor de negociere relevante, Comisia a purtat negocieri, în numele Uniunii Europene, cu Guvernul Danemarcei și cu Guvernul Groenlandei în vederea reînnoirii Protocolului la Acordul de parteneriat în domeniul pescuitului dintre Uniunea Europeană, pe de o parte, și Guvernul Danemarcei și Guvernul local al Groenlandei, pe de altă parte. După încheierea acestor negocieri, a fost parafat un nou protocol, la 20 martie 2015. El acoperă o perioadă de cinci ani de la data aplicării provizorii stabilite la articolul 14, și anume de la data semnării sale și cel mai devreme de la 1 ianuarie 2016.

Noul protocol este în concordanță cu obiectivele Acordului de parteneriat în domeniul pescuitului, consolidează cooperarea dintre Uniune și Groenlanda și promovează un cadru de parteneriat care să permită dezvoltarea unei politici sustenabile în domeniul pescuitului și o exploatare responsabilă a resurselor halieutice din zona de pescuit a Groenlandei, în interesul ambelor părți. El acordă navelor Uniunii posibilități de pescuit în zona de pescuit a Groenlandei, în conformitate cu măsurile de conservare și de gestionare aplicabile și în limitele surplusului disponibil.

Cele două părți au convenit să coopereze în vederea implementării politicii sectoriale a Groenlandei în domeniul pescuitului și continuă, în acest scop, dialogul politic privind programarea necesară.

Pe această bază, Comisia propune Consiliului adoptarea prezentei decizii.

2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Părțile interesate au fost consultate în cadrul evaluării ex-post a protocolului în perioada 2013-2015. Cu prilejul reuniunilor tehnice au fost consultați și experți din statele membre și din industria de resort. În plus, evaluarea reflectă punctul de vedere al autorităților groenlandeze în domeniul pescuitului și al părților interesate. În urma acestor consultări, s-a ajuns la concluzia că reînnoirea Protocolului la Acordul de parteneriat în domeniul pescuitului ar fi benefică atât pentru Groenlanda, cât și pentru Uniune.

3.ELEMENTELE JURIDICE ALE PROPUNERII

Prezenta procedură referitoare la decizia Consiliului, cu aprobarea Parlamentului European, cu privire la încheierea noului protocol este demarată în paralel cu procedura privind semnarea, în numele UE, și aplicarea provizorie a noului protocol.

4.IMPLICAȚIILE BUGETARE

Noul protocol prevede o contribuție financiară anuală totală de 17 799 978 EUR pe an pe durata sa. Această sumă reprezintă: a) 13 168 978 EUR pe an pentru accesul la zona de pescuit a Groenlandei, b) 2 931 000 EUR pe an, corespunzând pachetului suplimentar mobilizat de UE în vederea sprijinirii politicii de pescuit a Groenlandei și c) 1 700 000 EUR ca rezervă anuală pentru posibilități de pescuit suplimentare și noi care pot fi acceptate de UE sub rezerva avizelor științifice și surplusului de resurse.

2015/0152 (NLE)

Propunere de

DECIZIE A CONSILIULUI

privind încheierea Protocolului parafat la 20 martie 2015 de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) al doilea paragraf litera (a) punctul (v) și cu articolul 218 alineatul (7),

având în vedere propunerea Comisiei Europene,